Nomes de dias

La nomes de dias en elefen segue la nomes costumal de la linguas roman, cual segue la nomes latina:


Soldi - per la Sol
Lundi - per la Luna
Martedi - per la planeta Marte (la dio roman de gera)
Mercurdi - per la planeta Mercurio (la dio roman de mesajes)
Jovedi - per la planeta Jupiter (la dio roman suprema)
Venerdi - per la planeta Venus (la diva roman de ama)
Saturdi - per la planeta Saturno (la dio roman de cultiva)

Car la fundores de elefen no vole indica un prefere per un relijio o un otra, nomes costumal per Saturdi (como "Sabato") e Soldi (como "Domenico") es cambiada a nomes plu vea de la romanes.

 Otra Linguas 

Linguas celta usa nomes simil a latina e elefen.

Linguas romanica (estra portuges, vide a su) usa la nomes de la planetas o dios vea de romanes, con esta esetas:

Soldi es la dia de la Senior (domenica en italian, per esemplo)
Saturdi es la dia de restora de Iudisme (sabato en italian, per esemplo)

Linguas germanica usa alga dios vea germanica, en loca de alga dios roman:

Sol (Sun en engles)
Luna (Moon en engles)
Tir o Tiu (un dio vea)
Odin o Woden (un dio vea)
Tor o Doner (un dio vea - la nom sinifia tona)
Freia (un diva vea)
Saturno

En deutx, mercurdi es Mittwoch (mediasemana)
En la linguas de Scandinavia, saturdi es Lørdag o Lördag (dia de lava de vestes)
En islansce, la dias pote es traduida como soldi, lundi, dia tre, mediasemana, dia sinco, dia de juna, dia de lava.
Suomi segue ance la sistem germanica: maanantai, tiistai, keskiviikko, torstai perjantai, lauantai, sunnuntai. Keskiviiko sinifia mediasemana.

La linguas de India usa nomes per planetas de dios vea de India. Per India norde, los usa estas:

Ravi (Surya), dio de Sol
Soma (Chandra), dio de Luna (e de la bevida santa)
Mangala, dio de gera
Budha, Mercurio
Guru, instruor a la dios
Shukra, instruor a la asuras (dios-gerores)
Shani, Saturno, fio de la Sol, dio de fortuna, multe temeda.

Miama, tai, mon, e bali segue ance la sistem indian.

Japanes, corean, e tibetan usa parolas per la planetas construida de la sinco elementos antica:

Sol
Luna
"Planeta de foco" (Marte)
"Planeta de acua" (Mercurio)
"Planeta de lenio" (Jupiter)
"Planeta de metal" (Venus)
"Planeta de tera" (Saturno)

En canji japanes: 日 月 火 水 木 金 土

Multe linguas usa la metodo simple de numeros. On ave du varias: la un comensa con soldi e la otra con lundi.

Comensante con soldi:
Ivri
Latina (como usada par la eglesa)
Portuges
Elinica
Cartuli (djordjian)
Haieren (armenian)
Viet
Arabi
Malaiu
Indonesian
Djava
Sunda
Farsi
Cazac
Turces

Comensante con lundi:
La linguas slavica
La linguas baltica
Magiar
Esti
Xines
Mongol

Ma esta linguas usa comun ance nomes spesial:

En latina, elinica, cartuli, haieren, portuges, esti e viet, soldi es nomida "la dia de la Senior" o "dia santa".
En la linguas slavica, soldi es nomida "no labora", (nedelja en slovenian), lundi "pos no labora" (ponedeljek), mercurdi "mediasemana" (sreda), e saturdi "dia de juna" (sobota).
En Rusce, soldi es nomida "revive" (de Cristo, воскресенье).
Linguas de la mundo muslim nomi venerdi "dia de reuni" e saturdi "fini de la semana".

Vide ance http://en.wikipedia.org/wiki/Days_of_the_week.

Categoria:Calendario